Kinderboeke | Dion se gedagtes
« Geluk Sharks
Julie 30, 2009 deur Dion
Wat lees kinders deesdae? Ek praat van kinders tussen… kom ons sê 8 en 13 jaar oud. Ek was destyds versot op daardie dun sagteband boekies van Rooi Jan en Die Swart Luiperd. Ek het ook soms van daardie ou foto-verhaal boekies gelees, in besonder Die Saboteur, want my pa het destyds klein rolle daarin gespeel om 'n ekstra inkomste in te bring – die lewe was maar knap in daardie dae…
Andrea lees aldag hierdie onaardse staaltjies van tieners met bonatuurlike kragte om in diere te verander en "aliens" wat by mense se ore inkruip en hulle so oorvat en beheer ("mind you", ek het dieselfde goed gelees toe ek kind was!). Megan sal enigeiets lees wat prinse en prinsesse bevat, of Hannah Montana of Smiley Virus en sulks.
Ek is op die oomblik besig om my droom te laat bewaarheid; ek werk aan 'n manuskrip vir 'n kinderboek gemik op die bogenoemde ouderdom. Ek wou nog altyd skryf en kan dit redelik doen, maar ek sit tussen drie vure: ten eerste, sal deesdae se kinders hou van wat ek skryf? Ten tweede, wat as almal dink dit is totale snert? Ten derde, en dit is die een wat ek nie verstaan nie; ek is amper bang dat dit dalk wel 'n sukses mag wees. Maak dit sin?
Wat lees julle kinders? Wat dink julle sal deesdae se kinders van hou? Ek ken nie eintlik die skrywerskringe van Suid Afrika nie. Ek mag bevooroordeeld wees, maar dit lyk vir my op die oomblik of net die mense wat skryf oor beroemde persone of self-help gidse of 'n skrywe oor die "struggle" enige sukses bereik. Ek ken nie eintlik enigsins ander kinderverhaal-skrywers nie, moet ek erken. Ek glo nie Brink, Konsalik of Daleen Matthee skryf met kinders in gedagte nie. Is daar enige hoop vir sukses vir kinderverhale in ons land? Ek hoop eerlikwaar so, want hierdie boek van my gaan geskryf word, kom wat wil!
op Julie 30, 2009 at 8:11 nm | Antwoord Nelba
'n Vriend van ons se Engelse kinderboek is onlangs gepubliseer. 'n Oorsese maatskappy het dit op die ou end gepubliseer. Hy kon nie mense plaaslik kry wat dit wou doen nie. Hy's 'n kunstenaar, dus gaan baie van die boek se kern maar oor die illustrasies. Dis 'n "Afrika" storie met bv 'n spinnekop as protagonis. Of kinders dit sal lees? Tyd sal leer.
Ek dink kinders sal lees wat verbeeldingryk geskryf is en waarmee hulle kan identifiseer. Vertel die stories wat jy jou kinders vertel.
Sterkte en geniet dit!
op Julie 31, 2009 at 8:33 vm | Antwoord Dion
Goeie raad Nelba, dankie. Die Engele smeek dikwels dat ek vir hulle 'n storie moet vertel, en hulle eerste versoek is altyd dat ek dit self moet opmaak. Dit voorsien gewoonlik my verbeelding van genoegsame oefening! Toevallig is die storie wat ek skryf 'n uitbreiding op 'n storietjie wat juis sò begin het. Toe ek die eerste keer die storielyn aan hulle oorvertel, was hulle absoluut vasgenael en wou net meer weet. Dis seker 'n goeie teken! Ek is klaar besig om uit te vind oor uitgewers en drukkers; daar is wel sulks in ons landjie, maar of hulle gaan belangstel – soos met jul vriende – is natuurlik 'n ander storie…
op Julie 30, 2009 at 8:58 nm | Antwoord juffer
Ek dink hulle lees "Play Station". 😉
op Julie 31, 2009 at 8:35 vm | Antwoord Dion
Welkom hier! Ek dink jy's heeltemaal reg; met Ben10 en SpongeBob ingegooi na smaak…
op Julie 30, 2009 at 9:14 nm | Antwoord maxie
Smiley Virus 😆 😆
Ken jy Anthony Horowitz se werk? Spesifiek die Alex Rhyder sage? Die Engelse kind kon dit nie neersit nie.
En iets soos die Spud reeks (John van de Ruit) is ook natuurlik 'n wegholtreffer.
Dan kan ek maar net beaam wat Vygie sê: skryf dit wat jou kinders boei.
Sterkte, hoop ons kry 'n voorsmakie…
op Julie 31, 2009 at 8:39 vm | Antwoord Dion
Welkom maxie, en dankie, dis goeie inligting. Is dit dieselfde Alex Rhyder waarvan daar 'n DVD is? Ek dink dit was Alex Rhyder – Stormbreaker of so iets…
Ek sal beslis na die outeurs wat jy genoem het se werk gaan kyk.
Ek sal beslis uittreksels hier pos sodat julle bietjie kan proeflees. Op die stadium kan ek doen met soveel insetsels as moontlik.
op Julie 31, 2009 at 12:21 vm | Antwoord Nikita
Dion, as jy 'n droom het, laat hom waar kom! Kinders moet nog lees, dis belangrik. As jy veral vir seuns skryf – of hulle jou fokus-groep kan maak, want ek dink dis 'n probleem vir seuns om lief te word vir lees. Ek het gevind verhale waar hulle onderaan die bladsy hul eie storie se verloop kies…daar was (is?) reekse beskikbaar soos bv. "Kies-jou-eie-avontuur"…en kinders 9-11 is nogal gek daaroor (die wat lief vir lees is en die ander kry jy maklik aan die lees met so 'n tipe boek). 'n Boek moet werklik 'n kind se aandag boei, van bladsy een tot die laaste bladsy. Sien jouself met 'n boek, 'n boek wat jy "nie kan neersit nie" is die soort boek wat jy vir 'n kind moet skryf. Sterkte met dit en doen dit! "Just do it"! – is dit nie Nike se "slogan" nie? 🙂
op Julie 31, 2009 at 8:50 vm | Antwoord Dion
Welkom Nikita! Ja, ek moes eintlik al soveel drome prysgee, maar dis mos maar wat mens doen in 'n huwelik. Ek moet erken; sekere drome was bietjie onrealisties, so dit was nie altyd 'n hartseer prysgee nie…
Ek wil beslis vir seuns ook skryf, en ek hoor wat jy sê met die "kies-jou-eie-avontuur" tipes, my oudste dogter is ook mal oor hulle. Ek begin wel met dogters as fokus-groep, hoofsaaklik omdat ek weet waarvan my eie dogters hou. Hulle sê mos: "Start with what you know."
Ja, dis nogal moeilik om 'n kind se aandag te boei – ek dink ons almal kan daardie stelling beaam! Maar jy's reg, dit is waarvoor ek mik. Dit gaan nie maklik wees nie, maar ja, ek gààn dit doen!
op Julie 31, 2009 at 6:56 nm | Antwoord Dirk
My maat dis n goeie vraag ek dink meeste is te lui om vandag te lees. Nie te min, was self mal oor Ruiter in swart. Wit tier was my gunsteling prent verhaal. Voel of ons iets verloor het.
op Augustus 11, 2009 at 8:45 vm | Antwoord Dion
Ruiter in Swart! En Wit Tier! Skoon vergeet van hulle; ook onder die persoonlike gunstelinge. Ja, dit was destyds eintlik sulke onskuldige vlugte van verbeelding, nie soos party van die goed wat deesdae te lees is nie. Ek dink jy's reg, ons het iets verloor…
op September 17, 2009 at 12:50 nm | Antwoord Perry
Ek is `n Kleurling 25 jong man van Upington, Noord Kaap.
Ek skryf graag baie kreatiewe sprokiesverhale vir kinders en het onlangs `n bundel van agt stories klaar geskryf en ge-illustreer, nogal baie kreatief, volgens lesers.
Wat is die kanse dat jy my kan help om hierdie mooi kinderverhale te laat druk? Ken ju dalk mense?
op September 21, 2009 at 1:43 nm | Antwoord Dion
Dankie vir jou inskrywing. Dit klink of jy heelwat verder as ek is in die kreatiewe proses… Ek het so bietjie navorsing gedoen oor publikasie; sonder om groot publikasie-huise se name te noem, kon ek uitvind dat hulle maar redelik vol nonsens is en dat ongesolisiteerde werk 'n baie skrale kans het om gepubliseer te word. Sou jy daarby verbykom, verloor die outeur gewoonlik 90% beheer oor die hele proses en die idee wat hy of sy sou gehad het vir hul swoeg en sweet is meestal ver verwyderd van die eindproduk. Die outeur verdien dan ook 'n brandmaere "royalty". Al ware voordeel is dat die outeur gewoonlik aan die begin geen finansiële uitleg het nie – die publiseerder dra al die las, en hulle doen al die bemarking vir die kreatiewe werk. Die ander opsie – waarin en geweldig belangstel – is om self te publiseer. Daar is 'n hele paar uitstekende en welbekende drukkers met hul eie ouditeurs en taalkenners wat jou werk van skamele manuskrip tot kunswerk kan neem, met 'n keuse van jou eie illustrasies of diè van hul kunstenaars onder jou leiding, jou keuse voorblad, bindings en gehalte papier. Hulle voorsien jou van lyste wat name bevat van uitgewers en dies meer en jy kan kies hoe jy jou werk wil bemark, en dit alles teen 'n prys wat jou sak sal pas. Sou jy belangstel, kan ek vir jou so paar skakels aanstuur van plekke? Ek het ook skakels van die meer tradisionele publiseerders, as jy eerder daardie roete sou wou loop.